Diari Oficial de la Generalitat Valenciana


Sumari del DOGV 8943, del 03-11-2020 (2020/9152)

RESOLUCIÓ de 30 d'octubre de 2020, de la Conselleria de Justícia, Interior i Administració Pública, per la qual es complementa la Resolució de 9 d'abril de 2019, sobre el funcionament dels òrgans tècnics de selecció de les proves selectives del personal de l'Administració de la Generalitat (DOGV núm. 8529, de 15 d'abril), amb motiu de la situació de crisi sanitària ocasionada per la Covid-19.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8943

Data del DOGV
:   03-11-2020

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2020/9152


Data del document
:   30-10-2020

Organisme emissor
:   Conselleria de Justícia, Interior i Administració Pública

Tipus de document
:   Resolució

Anàlisi jurídica

 Descriptors 

:   * Conselleria de Justícia, Interior i Administració Pública
    * concurs administratiu

RESOLUCIÓ de 30 d'octubre de 2020, de la Conselleria de Justícia, Interior i Administració Pública, per la qual es complementa la Resolució de 9 d'abril de 2019, sobre el funcionament dels òrgans tècnics de selecció de les proves selectives del personal de l'Administració de la Generalitat (DOGV núm. 8529, de 15 d'abril), amb motiu de la situació de crisi sanitària ocasionada per la Covid-19. [2020/9152]  
La Resolució de 9 d'abril de 2019, de la Conselleria de Justícia, Administració Pública, Reformes Democràtiques i Llibertats Públiques (DOGV 8529, 15 d'abril), va establir una sèrie de mesures per a agilitar el desenvolupament dels processos de selectius, en el marc dels principis constitucionals i administratius que regeixen la selecció de personal i, en particular, per a fer efectius els d'agilitat, eficàcia i eficiència, així com per a establir la necessària coordinació entre els òrgans tècnics de selecció amb l'òrgan convocant i l'òrgan gestor, tot això, sense perjudici de la independència, imparcialitat i professionalitat de les persones integrants d'aquests òrgans i la confidencialitat i discrecionalitat tècnica que ha de regir en la seua actuació.  
Les restriccions a la mobilitat i permanència de persones en espais públics i privats, imposades per la situació excepcional de crisi generada per la Covid-19, òbviament dificulten la gestió dels processos de selecció de personal precisament, perquè aquests es caracteritzen per la concentració d'un nombre ingent de persones i la necessitat que aquelles altres que integren els òrgans col·legiats, es reunisquen amb freqüència per a dur a terme la seua missió, que principalment consisteix en el desenvolupament i execució d'aquests processos mitjançant la preparació del contingut de les proves, la seua qualificació i si escau, baremació dels mèrits al·legats pels aspirants en la fase de concurs.  
  
Per això es fa necessari que, amb caràcter també excepcional, s'adopten una sèrie de mesures transitòries i de vigència limitada, per a adaptar l'actuació dels òrgans tècnics de selecció (d'ara en avant OTS) i, si escau, de les comissions de selecció, a la nova realitat social, perquè en cas contrari el seu funcionament es veuria afectat negativament, de tal manera que l'agilitat, eficàcia i eficiència pretesa amb la Resolució de 9 d'abril de 2019, quedarien buides de contingut.  
D'altra banda, es pretén salvaguardar el principi d'igualtat en el dret a la realització de les proves que, per a determinats supòsits es preveu en l'article 17 del Decret 3/2017, de 13 de gener, del Consell, pel qual s'aprova el Reglament de selecció, provisió de llocs de treball i mobilitat del personal de la funció pública valenciana, considerant en, tot cas com, «causa de força major» la inassistència a la realització de les proves en la data inicialment establida, amb motiu del confinament domiciliari obligatori de les persones afectades per la Covid-19, ordenat i certificat pels serveis públics de salut competents en aquesta matèria, s'estableix la possibilitat de realitzar l'exercici corresponent en una data posterior.  
  
Per tot això, i en virtut de les facultats que em confereix l'apartat 2 de la disposició final tercera del Decret 3/2017, de 13 de gener, del Consell, pel qual s'aprova el Reglament de selecció, provisió de llocs de treball i mobilitat del personal de la funció pública valenciana, resolc:   
  
  
Primer  
Incorporar a la Resolució de 9 d'abril de 2019 d'aquesta conselleria, sobre el funcionament dels òrgans tècnics de selecció de les proves selectives del personal de l'Administració de la Generalitat, amb caràcter transitori i vigència limitada a la permanència de la situació de crisi que les justifica, les mesures extraordinàries següents:  
1. Mesures extraordinàries en relació amb la realització de reunions:  
Els òrgans tècnics i comissions de selecció es reuniran, en tot cas, de manera presencial en els supòsits següents:  
- En la sessió de constitució de l'OTS o la comissió de selecció, a la qual hauran d'assistir totes les persones que integren l'òrgan col·legiat tant en qualitat de titulars com de suplents.  
- En les sessions de realització d'exercicis.  
- En les sessions d'elaboració, revisió o lliurament de preguntes o supòsits pràctics per a la confecció dels exercicis, en què necessàriament hauran de participar totes les persones que integren l'òrgan col·legiat tant en qualitat de titulars com de suplents.  
- En altres supòsits que l'OTS o la comissió de selecció estimen necessaris en atenció al volum d'opositors, la complexitat dels exercicis o qualsevol altra circumstància.  
La resta de sessions es realitzaran per via telemàtica o videoconferència.  
Qui exercisca la secretaria de l'òrgan gravarà i custodiarà aquests enregistraments per a preservar el secret de les seues deliberacions, i estendrà acta de les sessions corresponents que seran les úniques que passen a formar part de l'expedient administratiu.  
Per a la validesa de les decisions adoptades utilitzant aquests mitjans, regiran les mateixes regles, quant al quòrum per a la constitució de l'òrgan i adopció d'acords.  
2. Mesures extraordinàries relatives a la realització d'exàmens per les persones aspirants.  
Les persones admeses perdran el dret a la realització de l'exercici quan es personen en els llocs de realització una vegada iniciades les proves o per la inassistència a aquestes, encara que es dega a causes justificades, d'acord amb el que s'assenyala en l'article 17 del Decret 3/2017, de 13 de gener, del Consell, pel qual s'aprova el Reglament de selecció, provisió de llocs de treball i mobilitat del personal de la funció pública valenciana.  
No obstant això, la inassistència a la realització de les proves en la data inicialment establida, per trobar-se en confinament domiciliari obligatori, ordenat i certificat pels serveis públics de salut competents en aquesta matèria a conseqüència de la Covid-19, o quan, si es personen en els llocs de realització de l'exercici, s'impedisca l'accés al recinte per detectar-se febre o qualsevol altre símptoma que pose en risc la salut de la resta d'aspirants, tindran la consideració de «causa de força major».  
  
Els qui es troben en el primer supòsit del paràgraf anterior, podran realitzar l'exercici corresponent en una data posterior, sempre que ho comuniquen i sol·liciten a l'OTS pels mitjans establits en les bases de la convocatòria, o a la Direcció General de Funció Pública a través del Servei de Selecció, amb anterioritat a la data establida per a la realització de l'exercici corresponent i, acrediten la causa de la seua inassistència, mitjançant certificació mèdica expedida pel facultatiu competent dels serveis públics de salut, amb indicació expressa del moment en què es va produir el confinament domiciliari i, si escau, el dia previst per a la seua finalització.  
La data en què, si escau, es realitze l'exercici posterior, serà determinada per l'OTS en coordinació amb la Direcció General de Funció Pública, d'acord amb planificació i el calendari establit per a la realització d'exàmens, i s'anunciarà en els llocs i pàgina web assenyalats en la convocatòria amb una antelació mínima de 48 hores, sense que en cap cas, es demore en el temps de forma que es perjudique el dret de la resta d'aspirants a la conclusió del procés en un temps raonable.  
  
3. Mesures extraordinàries relacionades amb la preparació d'exercicis.  
Als efectes, si escau, de complir el que es preveu en l'apartat anterior, els OTS i, si escau, les comissions de selecció, hauran de preparar un nombre de preguntes suficients per a l'elaboració de dos exercicis.  
  
Confeccionats els dos exercicis, s'introduiran en sobres diferenciats que signaran en les solapes qui exercisquen les funcions de la presidència i la secretaria de l'òrgan que es tracte i es precintaran, identificant-los amb la denominació de sobre A i sobre B i la descripció del cos/escala i convocatòria per a la qual han estat confeccionats, i es procedirà a determinar per sorteig quin d'ells es destinarà a la primera data d'examen, i es reservarà l'altre per al supòsit que es requerisca realitzar un altre exercici en una data posterior, la qual cosa es farà constar en l'acta de la sessió corresponent.  
D'aquesta mateixa manera i amb el mateix fi, procediran les comissions de selecció que es constituïsquen per a la preparació de les preguntes corresponents a la part general o comuna del primer exercici.  
En la preparació dels exercicis o preguntes, hauran de participar la totalitat de persones titulars i suplents de l'OTS, llevat que s'haja constituït una comissió de selecció amb les persones designades en qualitat de titulars i suplents de les secretaries, i en aquest cas, participaran únicament en l'elaboració de les preguntes corresponents a la part general de la seua respectiva comissió.  
4. Mesures extraordinàries en relació amb l'establiment del temps de duració de les proves.  
El temps que les persones aspirants disposaran per a la realització de l'exercici de què es tracte, serà determinat prèviament pels OTS d'acord amb el que s'estableix en les bases de la convocatòria i es mantindrà per als exàmens del mateix tipus que, si escau, pogueren realitzar-se en una data posterior.  
  
Segon. Eficàcia  
La present resolució produirà efectes des de la data de la publicació en el Diari Oficial de la Generalitat Valenciana, i la vigència finalitzarà quan cesse la situació de crisi sanitària ocasionada per la Covid-19.  
  
Contra aquesta resolució, que posa fi a la via administrativa, es podrà interposar recurs contenciós administratiu davant el Jutjat Contenciós Administratiu de València o aquell en la circumscripció del qual tinga el recurrent el seu domicili, en el termini de dos mesos, comptats des de l'endemà de la notificació, de conformitat amb el que s'estableix en els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puga interposar-se potestativament recurs de reposició davant el mateix òrgan que la dicta, en el termini d'un mes, comptat des de l'endemà de la notificació, o qualsevol altre recurs que estime procedent per a la defensa dels seus interessos.  
  
València, 30 d'octubre de 2020.- La consellera de Justícia, Interior i Administració Pública: Gabriela Bravo Sanestanislao.